આ ઉપરાંત ૨૪ કલાકથી વરસાદ નહિ થતાં કાશ્મીર ખીણમાં પાણીનું સ્તર ઘટી રહ્યું છે. તેમ છતાં હવામાન વિભાગે આગાહી કરી છે કે આજે સાંજે આ વિસ્તારમાં ફરી ભારે વરસાદ થશે.તેના કારણે ફરી પાણીના સ્તરમાં વધારો થશે. આ ઉપરાંત હિમાચલ પ્રદેશ, ઉત્તરાખંડ, બિહાર, અરુણાચલ પ્રદેશ, આસામ, સિકિક્મ અને મેઘાલયમાં આજે વરસાદ થાય તેવી આગાહી પણ કરવામાં આવી છે. સાથોસાથ પંજાબ, હરિયાણા, ચંડીગઢ, નાગાલેન્ડ, કોંકણ અને ગોવા તેમજ કર્ણાટકના કાંઠા વિસ્તારમાં પણ ભારે વરસાદ થવાની સંભાવના છે.બીજી તરફ સતત વરસાદથી ઋષિકેશ-ગંગોત્રી હાઈવે બંધ થઈ જતાં આ રોડ પર વાહનોની લાંબી કતાર જામી ગઈ હતી. ઉત્તરાખંડના ચંપાવતમાં શારદા નદીની સપાટીમાં વધારો થતાં હાલ પૂર જેવી સ્થિતિ ઊભી થઈ છે. જેમાં ગઈ કાલે નદીના પ્રવાહમાં એક યુવક ફસાઈ ગયો હતો, જેને રેસ્કયૂ કરી બચાવી લેવામાં આવ્યો હતો.દરમિયાન કેદારનાથમાં ભારે વરસાદથી યાત્રિકોમાં ઘટાડો થયો છે. શ્રીનગરમાં શનિવારથી વરસાદનું જોર ઘટી ગયું છે તેમ છતાં હજુ તેની અસર જોવા મળી રહી છે. સ્થિતિ હજુ સંપૂર્ણ રીતે સામાન્ય થઈ નથી, જેથી યાત્રિકોને સાવચેત રહેવા જણાવાયું છે.ઉત્તરાખંડમાં પણ મોન્સૂન સક્રિય થતાં આ વિસ્તારમાં ભારે વરસાદ થતાં અનેક જગ્યાએ અફરાતફરી મચી છે, જેમાં ઉત્તરાખંડના સમાલ ગામમાં ભૂસ્ખલનથી હાઈવે બંધ કરવાની ફરજ પડી છે. આ ઘટનાથી ગામના કેટલાક વિસ્તારમાં પહાડનો કાટમાળ ઘૂસી જતાં લોકોમાં નાસભાગ મચી ગઈ હતી. તંત્રએ લોકોને સલામત સ્થળે ખસેડી રાહત બચાવ કામગીરી હાથ ધરી છે.